FI Euroopan unionin virallinen lehti C 141/44

Kanne 23.3.2009 — Zhejiang Xinshiji Foods ja Hubei Xinshiji Foods v. neuvosto

(Asia T-122/09)

2009/C 141/95

Oikeudenkäyntikieli: englanti

Asianosaiset

Kantajat: Zhejiang Xinshiji Foods Co. Ltd, Hubei Xinshiji Foods Co. Ltd (edustajat: barrister F. Carlin, solicitor A. MacGregor, lakimies N. Niejahr ja lakimies Q. Azau)

Vastaaja: Euroopan unionin neuvosto

Vaatimukset

— asetus on kumottava siltä osin kuin sillä otetaan käyttöön kantajien valmistamiin ja viemiin tavaroihin sovellettavat polkumyyntitullit

— Euroopan unionin neuvosto on velvoitettava vastaamaan omista oikeudenkäyntikuluistaan ja korvaamaan kantajien oikeudenkäyntikulut.

Oikeudelliset perusteet ja pääasialliset perustelut

Kantajat vaativat EY 230 artiklan perusteella tiettyjen Kiinan kansantasavallasta peräisin olevien sitrushedelmävalmisteiden ja -säilykkeiden (mandariinien jne.) tuontia koskevan lopullisen polkumyyntitullin käyttöön ottamisesta ja väliaikaisen tullin lopullisesta kantamisesta 18.12.2008 annetun neuvoston asetuksen (EY) N:o 1355/2008 (1) (lopullista tullia koskeva asetus) kumoamista siltä osin kuin se koskee kantajia.

Kantajat esittävät, että lopullista tullia koskeva asetus tulisi kumota siltä osin kuin se koskee kantajia, koska sillä loukataan kantajien puolustautumisoikeuksia sekä rikotaan perusteluvelvollisuutta ja loukataan hyvän hallinnon periaatetta.

Kantajat väittävät, että heidän puolustautumisoikeuksiaan on loukattu,

i) koska olennaisia tosiseikkoja ei ole ilmoitettu oikea-aikaisesti neuvoston asetuksen (EY) 384/96 (2) 20 artiklan 4 kohdan mukaisesti ja koska ei ole annettu riittävää selvitystä yhteisön tuotannonalan myynnin määrän epäyhtenäisyyksistä, minkä seurauksena kantajat eivät tosiasiallisesti ole voineet tuoda kantaansa julki eivätkä puolustaa etujaan tarkoituksenmukaisella tavalla.

ii) koska vahingon määrittämisen osalta komissio a) ei ole vastannut ajoissa kantajien kysymyksiin yhteisön tuotannonalan myynnin määrää koskevien tietojen epäyhtenäisyyksistä niin, että kantajat olisivat voineet tuoda kantansa esiin ennen kuin neuvosto hyväksyi lopullista tullia koskevan asetuksen b) ei ole toimittanut kantajille pyydettyjä selvityksiä kieltäytymisestä ottaa huomioon raaka-aineiden hintojen vaikutukset c) ei ole selittänyt, miten komissio laski tuontikulujen ja tuojan marginaalin kahden prosentin korotuksen

iii) koska on tehty ilmeinen arviointivirhe, kun vahinkoa määritettäessä ei ole otettu huomioon huomattavia epäyhtenäisyyksiä yhteisön tuotannonalan myynnin määrää koskevissa tiedoissa.

Kantajat väittävät, että lopullista tullia koskeva asetus on EY 253 artiklan vastainen, koska asetuksessa ei mainita sen perusteena olevaa olennaista tosiseikkaa eli tuontikulujen ja tuojien marginaalien kahden prosentin korotusta, jolla on ollut merkitystä lopullista tullia koskevaan asetukseen sisältyville päätelmille, jotka johtivat kantajiin sovellettavien lopullisten polkumyyntitullien käyttöön ottamiseen.

Lopuksi kantajat katsovat, että kun otetaan huomioon kantajien menettelyn aikana esittämät huomautukset, joiden mukaan komissio on jättänyt useaan otteeseen osoittamatta asianmukaisesti tosiseikat, joiden perusteella komissio ehdotti lopullisten polkumyynnin vastaisten toimenpiteiden hyväksymistä eikä se ole asianmukaisesti taannut kantajien puolustautumisoikeuksia, neuvosto on loukannut hyvän hallinnon periaatetta hyväksyessään komission ehdottaman lopullista tullia koskevan asetuksen.

(1) EUVL 2008 L 350, s. 35.

(2) Polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22.12.1995 annettu neuvoston asetus (EY) N:o 384/96 (EYVL 1996 L 56, s. 1).